32000R2032
L 243/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2032/2000 НА КОМИСИЯТА
от 27 септември 2000 година
относно номенклатурата на страните и териториите за статистиката на външната търговия на Общността и статистиката на търговията между държавите-членки
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1172/95 на Съвета от 22 май 1995 г. относно статистиката за търговията със стоки на Общността и нейните държави-членки със страни, които не са членки на Общността (1), последно изменен с Регламент (ЕО) № 374/95 (2),
като има предвид, че:
(1)
В съответствие с член 9 от упоменатия регламент Комисията е отговорна за въвеждането на номенклатурата на държавите и териториите.
(2)
Съответната версия, актуална към 1 януари 2001 г., бе включена в приложение към Регламент (ЕО) № 2543/1999 на Комисията (3).
(3)
Определянето на кодовете в съответствие с азбучното подреждане на държавите и териториите се базира на действащия стандарт ISO алфа 2, доколкото той съответства на изискванията на законодателството на Общността. Освен това за предпочитане е да има един преходен период, който позволява на държавите-членки да се приспособят към направените изменения. От съществено значение е, с цел опростяване, този преходен период да завърши когато разпоредбите, с които се преразглеждат правилата за Единния административен документ, влязат в сила.
(4)
Мерките, предвидени в настоящия регламент, са в съответствие със становището на Комитета по статистика относно търговията със страни, които не са членки на Общността,
ПРИЕ НАСТОЯЩИЯ РЕГЛАМЕНТ:
Член 1
Актуалната версия към 1 януари 2001 г. на номенклатурата на държавите и териториите за нуждите на външнотърговската статистика на Общността и статистика на търговията между държавите-членки се съдържа в приложението към настоящия регламент.
Член 2
Настоящият регламент влиза в сила на 1 януари 2001 година.
Независимо от това, държавите-членки могат да използват трицифрените кодове, посочени в приложението към настоящия регламент, докато разпоредбите за ревизиране на приложения 37 и 38 към Регламент (ЕИО) № 2454/93 на Комисията (4), влязат в сила.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 септември 2000 година.